作者:邵桂子
標題:沁園春
內容:知是今年，一冬較暖，開遍梅花。有一朵妖嬈，塘之東畔，東君愛惜，雲幕低遮。小萼微紅，香腮傅粉，把壽陽妝取自誇。誰知道，忽移來秀水，深處人家。清香撲透窗紗。漸仙李穠華無等差。這冰姿一樣，玉顏雙好，月明靜夜，疏影橫斜。傳語曹林，須將止渴，結子今番早早些。梅自笑，嗔賀新郎曲，待拍紅牙。